Htingra lado hta lu sha chye sha ra ai lam
春季要注意饮食
时间:2015-02-10 16:31:09 来源:德宏团结报
Htingra lado hta, tu matu, hkrung mahkrung ma hkra tu maji, galu gaba, prut majom tsom wa ai ten rai nga ai. Raiyang htingra lado hta e, ningshung ma hkra garai n hkoi lu ai majo, “Gui a wan kra ru” ngu ai lado no rai nga ai. Dai majo, lu sha aman hpaji chye ai ni matsun ai go, htingra lado hta hkum hkrang hkam ja na matu, lu sha grai chye shareng jahtuk sha ra ai nga ma ai. Lu sha chye jahtuk sha yang, li wo hpundo hpe pyi no hkap maja kau lu nga ai da.
1. Ushan hkai pyek shan re ni lo sha nna, nga dumsu shan sharam sha ra nga ai da.
Shan jahkai hpe masha yong mayong sharong nna, lo sha na mung bai hkrit rai nga ai. Sha sharong ai lam go, shan jahkai ni go sha yang mu ai lu sharai nga ai, hkrit ai go sha shalo kau jang, masha hpum wa, sai ntsom wa, sai lam ni pat wa rai, ana amyu myu chye byin wa ai majo rai nga ai. Hkum hkrang ana ahkya nlo na matu, Ushan, u di, hkai pyek shan hkai pyen di, shangma, shangma di, banggali shan re ni lo sha yang, masha hkum a matu akyu ram ram jahson lu nga ai da.
Wa shan go wa sau nau htat la ai, ushan jahkai go sau n lo, rong ai sau mung namsi sau hte loi bung ai majo, sha yang kro kan hpe makop maga ai akyu no rong nga ai.
2. gatsing lo sha nna, hkut ai sharam sha yang, ana ahkya nau nbyin ai.
Shan jahkai hpe shahkut kau nna sha yang, sha manu, mu mung mu nna, gadai mung hkut ai sha sharong nga ai. Dai re, hkut ai, hkro ai sha yang, sha bang la ai jum go, shadang lai sai. Shan shadu, jahkro, gangau re hkan bang ai jum go shadang loi lai ai hkrai rai nga ai. Jum loi bang shalo yang shan n yat manam na matu re. Rai yang, jum masha hkum hta shang jang, hkum shan hta wa htung rong nga nna, ana amyu myu shabrat dat ya chye nga ai.
3.ahkun ahkro re, sau hte chyo ai, gakang jahkro kau ai lu sha ni nau nmai sha nga. Lu sha ndai ni go nau hkro gakang kau sai re majo, sai lam n gun shayom kau ya, sai gahkrang lam shagyip kau ya rai nna, bo nu shamu shamot na matu dingbai dingna rong nga ai. Dai majo, nam lo nam lap gatsing, kahkum kumgyin gatsing, namsi namso gatsing lo lo sha, hka na nga, nga dumsu shan, wa shan, u shan ni hpe mung, gatsing no rai nga yang, hkut do gangau sha, ju sha jang rai sai, jum lo lo bang nna jahkro ton, shayat ton rai hkum sha mu nga ma ai. Shingrai yang she sai lam n gun gahkrang tsom nna hkum hkrang hkam ja lu nga ai da.
4. mazep maza re lu sha lo sha yang, hkkum sai hpring tsom nga ai.
Lo kadat hpaji masha ni jep sagon yu ai shaloi, nau si mani ai hku nna lajang ai lu sha sha shalo kau jang, masha hkum na sai lam ni shamu lagon mat wa nna, gahkrang lanyan mat, bo nu de sai nlung mat wa jang, bo nu ni si mat wa nna, masha chye mana mat, si mat re ni go, lu sha nau shatsom sha ai majo re da. Dai majo, anhte jinghpo ni a moi ko nna simai manai sha, gayup sha, htu sha, amyu lo lo jahkum nna sha ai ladat go grai gaja ai hku rai nga ai, hkum hkrang hkam ja na matu, ladat dai ni hpe dingyang she lang nga ga lo.
5.Tsit lali ai lu sha lo sha nna, hpro ai lu sha sharam sha na da.
Nam lo nam lap simai a lu sha aman go, grau tsit chyang ai nam lap sha yang akyu grau rong ai nga nna matsun madun ma ai.
Tsit lali ai si mai, htoi ai hkye ai simai, hpro ai simai ni hkum hkra sha ra ai rai yang, tsit ai bo hpan grau lo sha ra ai nga nna tsun ma ai. Tsit lali tsom ai namlo namlap si mai hta rong ai lu sha aman go, kaga nsam hta nga yang grau reng nga ai da. Dai majo, ndai hkun hkro ai htingra lado hta, tinang hkumhkrang hkam ja nga lu na matu, jinghpo bum ga na namlo namlap lo lo tam mari sha ai hta nan nlai na hku rai nga ai lo.
Htingra lado hta go hkum hkrang n gun shabai la na ten lado gaja nan rai nga ai, grau nna hkum sai n gun loi kya ai masha ni rai nga ai. Num ni go num hking byin chye ai majo, hkum sai n gun nau nhpring ai masha lo ai, dai majo hkum sai n gun jahpring la na matu, htingra lado nnan shangwa ai ten hta nan malu masha atsom sha jahtuk sha,shanam lason, gaubyet, gaubong,gauhkye re ni lolo lu yang, yinam ting nga pyo na sha rai nga ai.
(Sok gale ai Hpan Ja )
kac_Latn zho_Hant zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn